אוסטרליה על הבמה: הזמרת האוסטרלית, קייט מילר-היידקה (Kate Miller-Heidke), לבושה בשמלה והכתר אשר ראינו בחזרה הקודמת. נעשו שינויים מינוריים בגרפיקה אשר מוצגת על מסכי ה- LED. המוט עליו עומדת הזמרת והמלוות מכוסה כך שכעת הוא בלתי נראה. ההעמדה ממש נותנת תחושה שהזמרת והמלוות שלה מרחפות בחלל! כאשר קייט מילר-היידקה מבצעת את התו הגבוה – השיר נשמע פשוט אלוהי. הביצוע הזה נראה מרהיב על המסך! רוב זוויות הצילום אשר היה צורך לתקנם – תוקנו.
עולה לגמר? בודאות. זה ביצוע בלתי נשכח ולפעמים ביצוע טוב על הבמה יכול לשפר את המיקום של השיר באופן דרמטי.
קייט מילר-היידקה היא זמרת ושחקנית בת 37. בעלת תואר במוסיקה קלאסית אך היא מבצעת בעיקר שירי פופ אלטרנטיבי המשלב אלמנטים קלאסיים. הזמרת הספיקה להוציא כבר 5 אלבומים וזכתה בפרסים שונים באוסטרליה. הזמרת תבצע באירוויזיון את השיר "Zero Gravity" אשר כתבה יחד עם בעלה קייר נאטאל (Keir Nuttall) ועוסק בדיכאון לאחר לידה שחוותה הזמרת לאחר לידת בנה הראשון. זהו שיר בסגנון פופ-אופרה שבהחלט עשוי להזכיר שירים אחרים שהשתתפו בעבר באירוויזיון.
השנה תהיה ההשתתפות ה- 5 של אוסטרליה באירוויזיון כאשר המקום הגבוה ביותר אליו הגיעה עד היום הוא המקום השני עם השיר "Sound Of Silence" בביצוע של הזמרת הגדולה Dami Im. בכל 4 שנות השתתפותה באירוויזיון הצליחה אוסטרליה להעפיל לגמר.